Sportsentrum word blink gepoets - Sports - Erongo
Tuesday, August 11th, 2020 01:01:09
'n Sportsentrum by die kus is fluks besig om sporttoerismeplanne aan die gang te kry ten spyte daarvan dat die toerismebedryf sukkel weens die Covid-19 pandemie.
Fanus Engelbrect; The Dome uitvoerende hoof; “ Jy kan nie die behoeftes van 'n atleet toeris en 'n gewone toeris met mekaar vergelyk nie.”
The Dome op Swakopmund. Foto Irene-Mari van der Walt
The Dome op Swakopmund is amptelik in August 2018 geopen met die oog op die bevordering van plaaslike sport.
Die uitvoerende hoof, Fanus Engelbrecht, meen die tyd is nou reg om ook sporttoerisme by die wye verskeidenheid te voeg wat reeds by die fasiliteit beskikbaar is. “Dit is 'n seldsame mark en nie almal kan hiervoor voorsiening tref nie. Jy kan byvoorbeeld nie die behoeftes van 'n atleet-toeris en 'n gewone toeris met mekaar vergelyk nie,” sê hy.
Volgens hom verskil alles – van die kos tot meubels.
“Sporttoerisme verg alles van 'n verskillende dieet tot langer beddens. Atlete se ekskursies en vervoer heen en weer tussen lughawens veroorsaak ook vir toer­organiseerders hoofbrekens. Ons wil 'n een-stop fasiliteit daarstel wat sorg vir die nodige etes, oefenfasiliteite en verblyf­geriewe spesifiek vir sportmense,” sê Engelbrecht.
Hoewel hy opgewonde oor internasionale topatlete is, ver­seker Engelbrecht dat The Dome se hart steeds by die gemeenskap van Swakopmund bly klop.
“Vir elke atleet wat kom, is daar 'n ondersteuningsgroep wat dan opbrengste vir konvensionele toerisme verseker; dus kan almal daarby baat.”
Hy voeg by dat tjokkers ook blootgestel sal word aan die “spesiale” wêreld van sport.
“Daar sal 'n sport-gesentreerde dagsorgsentrum wees wat 100 tot 200 kinders kan inneem,” sê Engelbrecht.
Sportklubs is vir Engel­brecht van kardinale belang.
“Klubs is die ruggraat van sport. Hulle is 'n ontwikkelingsmiddel vir elke sport en hul ontwikkeling kweek natuurlik topatlete.”
Engelbrecht voeg by dat toekomstige Namibiese topatlete egter nie net by klubs gekweek word nie.
“Sodra ons fasiliteite kan bied vir groot nasionale en internasionale kompetisies, afrigting- en oefenkampe, kan ons begin om federasies te betrek.
“Met betrekking tot federasies raak die kennis en kundigheid van internasionaal bekende afrigters en atlete betrokke. Hier­mee skep ons 'n platform vir ons Namibiese atlete om hierdie kennis op te doen.”
Met die strewe om sportklubs by die sentrum gemaklik te laat voel, is 'n klubhuis en kantoorspasie ingerig.
“Talle sportklubs word uit iemand se motorhuis bestuur. Maar hier is 'n gedeelde kantoorarea met fasiliteite, internettoegang en alles wat klub-administrasie benodig.
“Daar is ook 'n klubhuis waar afrigters en atlete kan kuier en spanbou, of net kan ontmoet as 'n afrigter 'n informele praatjie met sy atlete wil hou.”
Vir meer formele praatjies en voorleggings aan borge of met potensiale besoekers, kan The Dome se konferensiesentrum gebruik word.